Erling Bonnesen (V), 2010-03-04:
På vegne af Venstre kan jeg jo selvfølgelig sige med det samme, nok ikke til nogen stor overraskelse, at vi stemmer for loven, at vi stemmer for de af ministeren stillede ændringsforslag, og at vi også stemmer imod det af Socialdemokraterne stillede ændringsforslag om udskydelse.
Det må jo da undre, at Socialdemokraterne kommer og stiller forslag om udskydelse, for det signalerer ligesom stilstand i en situation, hvor vi i hvert fald kan sige erhvervet kalder på handling i stedet.
Samlet vil jeg sige, at landbruget er i en meget vanskelig situation på grund af bl.a. meget vanskelige konkurrencevilkår, og vi skal derfor også her fra Folketingets side gøre, hvad vi kan, for på en fornuftig måde at fremme rammevilkårene og konkurrencevilkårene for erhvervet.
Det bidrager det her lovforslag og de af ministeren stillede ændringsforslag til, og det er godt.
Jeg vil også gerne på vegne af Venstre sende det meget klare signal, at vi her i Danmark også i fremtiden skal have et godt og bæredygtigt landbrugserhverv; det er kort og godt fortsat en af grundpillerne i vores samfund og en af vækstmotorerne i vores samfund.
Landbrugserhvervet er i øjeblikket ude i et særdeles kraftigt stormvejr, og derfor er det vigtigt, at vi markerer, at vi også ønsker et godt, bæredygtigt landbrugserhverv i fremtiden.
Danske landmænd er blandt de allerdygtigste og mest effektive landmænd i verden, og samtidig med at erhvervet ønsker at passe på både naturen og miljøet, bidrager det netop til at styrke både udviklingen i landdistrikterne og beskæftigelsen.
Landbruget har, som vi ved, en meget stor betydning for hele det danske samfund og bidrager meget stærkt til hele samfundskagen og vores fælles velfærd.
Mere end 150.000 arbejdspladser her i Danmark er direkte afhængige af, at landbrugserhvervet overhovedet er der.
Det er arbejdspladserne i primærerhvervet, det er arbejdspladserne i følgevirksomhederne, i servicevirksomhederne og i alle grene af samfundet.
Landbruget bidrager meget stærkt med eksportværdi og valutaindtjening, og vi har derfor også alle sammen en fælles interesse i at sikre landbrugserhvervet fremadrettet.
I Venstre vil vi arbejde for fortsat at styrke rammevilkårene og konkurrencevilkårene og på fornuftig måde afbalancere tingene, så vi passer godt på både naturen og miljøet.
Til sidst med hensyn til det med finansieringen vil jeg konkret sige, at den nye lovgivning, der er på vej, jo lige præcis sikrer flere muligheder for mere fleksibel finansiering af landbrugserhvervet, og derfor er det jo noget af en overdrivelse, vi hører fra den tidligere ordfører.
Kig på resten af erhvervslivet.
Der er jo også fleksibel tilgang til at få kapital tilført erhvervet på forskellige måder, men det er jo værd at notere sig, at lige præcis her i landbrugslovgivningen er det jo fortsat landmanden i selskabet, der driver landbruget og virksomheden og dermed også bestemmer.
Og så har vi jo lovgivningen til at passe godt på natur og miljø med hensyn til alle de ting, som vi ved der ligger ved siden af, og det er jo lige præcis nogle af de vilkår, som man skal agere inden for.
Så det er jo noget af en overdrivelse, vi hører her.
Og for netop også at komme ind på »Grøn Vækst«, som også den tidligere ordfører var inde på, er landbruget energileverandør; man kan få brugt gyllen på en mere fornuftig måde, nemlig til energi og ikke længere så meget til det, som det tidligere har været anvendt til, og det er jo en god ting.
Men det kan man jo ikke komme længere med, hvis man markerer stilstand, man skal jo så markere aktiv handling.
Og derfor slutter vi naturligvis op om det her lovforslag.